CELEX: 32021R1904
Language: sl
Date: 2021-10-29 00:00:00
Title: Izvedbena uredba Komisije (EU) 2021/1904 z dne 29. oktobra 2021 o sprejetju zasnove skupnega logotipa za prodajo zdravil za uporabo v veterinarski medicini na drobno na daljavo (Besedilo velja za EGP)

3.11.2021   
               
               
                  SL
               
               
                  Uradni list Evropske unije
               
               
                  L 387/133
               
            
         IZVEDBENA UREDBA KOMISIJE (EU) 2021/1904
         z dne 29. oktobra 2021
         o sprejetju zasnove skupnega logotipa za prodajo zdravil za uporabo v veterinarski medicini na drobno na daljavo
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/6 Evropskega parlamenta in Sveta z dne 11. decembra 2018 o zdravilih za uporabo v veterinarski medicini in razveljavitvi Direktive 2001/82/ES (1) ter zlasti člena 104(7) Uredbe,
         ob upoštevanju naslednjega:
         
                     (1)
                  
                  
                     Osebe, ki jim je dovoljeno dobavljati zdravila za uporabo v veterinarski medicini v skladu s členom 103 Uredbe (EU) 2019/6, lahko pod določenimi pogoji ponujajo taka zdravila za prodajo na daljavo. Sprejeti je treba skupni logotip, ki bo vključeval hiperpovezavo do seznama pristojnega organa zadevne države članice, na katerem so navedeni trgovci na drobno, ki lahko ponujajo zdravila za uporabo v veterinarski medicini za prodajo na daljavo, z namenom, da se javnosti pomaga pri ugotavljanju, ali je spletno mesto, ki ponuja taka zdravila za prodajo na daljavo, do tega pravno upravičeno.
                  
               
                     (2)
                  
                  
                     Zasnova skupnega logotipa za dobavo zdravil za uporabo v veterinarski medicini na daljavo mora vključevati grafično podobo in hiperpovezavo do seznama trgovcev na drobno, ki jim je dovoljeno ponujati zdravila za uporabo v veterinarski medicini za prodajo na daljavo, na spletnem mestu pristojnega organa zadevne države članice.
                  
               
                     (3)
                  
                  
                     V skladu z večino mnenj držav članic, izraženih na sestanku Stalnega odbora za zdravila za uporabo v veterinarski medicini 2. decembra 2019, in ciljno usmerjenim posvetovanjem z deležniki po elektronski pošti 26. novembra 2019 bi bilo treba skupni logotip oblikovati na podlagi enakovrednega logotipa za zdravila za uporabo v humani medicini (2). Ta logotip se je v praksi izkazal za učinkovitega, saj javnosti omogoča, da preveri, ali je trgovec na drobno pravno upravičen do spletne prodaje zdravil. Da bi se grafična zasnova razlikovala od obstoječega logotipa za zdravila za uporabo v humani medicini, bi bilo treba uporabiti drugačno barvo in dodati črke „vet“, ki se nanašajo na uporabo v veterinarski medicini.
                  
               
                     (4)
                  
                  
                     Ta uredba bi se morala uporabljati od 28. januarja 2022 v skladu s členom 153(1) Uredbe (EU) 2019/6.
                  
               
                     (5)
                  
                  
                     Ukrepi iz te uredbe so v skladu z mnenjem Stalnega odbora za zdravila za uporabo v veterinarski medicini –
                  
               SPREJELA NASLEDNJO UREDBO:
         
            Člen 1
            Pri zasnovi skupnega logotipa iz člena 104(6) Uredbe (EU) 2019/6 se upošteva vzorec iz Priloge k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
            Uporablja se od 28. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 29. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 4, 7.1.2019, str. 43.
         
            (2)  Izvedbena uredba Komisije (EU) št. 699/2014 z dne 24. junija 2014 o zasnovi skupnega logotipa za identifikacijo oseb, ki ponujajo zdravila v prodajo javnosti na daljavo, ter o tehničnih, elektronskih in kriptografskih zahtevah za preverjanje avtentičnosti (UL L 184, 25.6.2014, str. 5).
      
      
         
            PRILOGA
            
                        1.
                     
                     
                        Vzorec skupnega logotipa iz člena 1 je naslednji:
                        
                  
                        2.
                     
                     
                        Referenčne barve so:
                        PANTONE 647 CMYK 88/50/12/0 RGB 63/107/162; PANTONE 2925 CMYK 78/28/0/0 RGB 78/138/224; PANTONE 2905 CMYK 45/10/0/0 RGB 159/195/239; PANTONE 421 CMYK 13/11/8/26 RGB 204/204/204.
                     
                  
                        3.
                     
                     
                        Nacionalna zastava države članice, v kateri ima sedež trgovec na drobno, ki javnosti dobavlja zdravila za uporabo v veterinarski medicini na daljavo prek storitev informacijske družbe, se vstavi v beli pravokotnik v sredini (na levi strani) skupnega logotipa.
                     
                  
                        4.
                     
                     
                        Jezik besedila skupnega logotipa določi država članica, v kateri ima sedež trgovec na drobno, ki javnosti dobavlja zdravila za uporabo v veterinarski medicini na daljavo prek storitev informacijske družbe.
                     
                  
                        5.
                     
                     
                        Skupni logotip je širok najmanj 90 pikslov.
                     
                  
                        6.
                     
                     
                        Skupni logotip je statičen.
                     
                  
                        7.
                     
                     
                        Če se logotip uporablja na barvnem ozadju, zaradi česar ga je težko razločiti, se lahko uporabi razmejevalni rob okrog logotipa, da se izboljša kontrast z barvnim ozadjem.
                        
                  
                        8.
                     
                     
                        Hiperpovezava iz člena 104(5)(c) Uredbe (EU) 2019/6 med spletnim mestom trgovca na drobno, ki mu je dovoljeno, da javnosti dobavlja zdravila za uporabo v veterinarski medicini na daljavo prek storitev informacijske družbe, in spletnim mestom z nacionalnim seznamom iz člena 104(8)(c) je fiksna in vzajemna.